Rudolf Fabry

Rudolf Fabry (* 8. február 1915, Budmerice – † 11. február 1982, Bratislava) bol slovenský avantgardný básnik, prozaik, publicista a surrealistický grafik.

 Životopis 

Narodil sa v rodine strojníka a vzdelanie získaval v Trnave a Prahe. V roku 1938 sa natrvalo usadil v Bratislave. V rokoch 1939 – 1945 pracoval ako úradník, v rokoch 1945 – 1946 v Československom štátnom filme, neskôr v roku 1946 na Povereníctve informácií. V nasledujúcich rokoch striedal povolania takmer každý rok alebo dva. V rokoch 1947 – 1948 bol redaktorom denníka Práca, v rokoch 1948 – 1950 bol šéfredaktorom časopisu Nedeľa, v rokoch 1950 – 1956 šéfredaktorom časopisu Život, v rokoch 1956 – 1957 týždenníka Svet socializmu, v rokoch 1957 – 1958 časopisu Film a divadlo a napokon v rokoch 1958 – 1960 týždenníka Kultúrny život. V rokoch 1960 – 1965 sa venoval výhradne literatúre, no v rokoch 1966 – 1968 pôsobil na Slovenskom ústredí knižnej kultúry. V rokoch 1969 – 1971 sa stal šéfredaktorom časopisu Expres, v rokoch 1973 – 1975 revue Výtvarný život. V roku 1975 sa napokon rozhodol odísť do dôchodku.

 Tvorba 

Začiatky jeho básnickej tvorby siahajú do obdobia jeho stredoškolských štúdií, kedy v roku 1933 uverejnil prvú báseň v študentskom časopise Svojeť, no prispieval i do časopisu Postup. Prvá básnická zbierka mu vyšla knižne len o dva roky neskôr, v roku 1935, a niesla silné znaky nadrealizmu. Okrem poézie písal prózy s vojnovou tematikou, reportáže a cestopisy (Salaim aleikum – Rozprávanie o starom a novom Egypte). Okrem poézie a prózy písal tiež libretá, scenáre a komentáre k filmom a spolupracoval pri zostavovaní výtvarných a reprezentačných obrazových publikácií a príležitostne sa venoval i prekladom. Mimo literatúry sa venoval tiež výtvarnému umeniu – vytváral koláže a venoval sa knižnej grafike. Ako grafik ilustroval obálky ku knihám svojich súčasníkov, ako boli Valentín Beniak, Rudolf Dilong, Vladimír Reisel, Janko Silan a ďalší.

 Dielo 
 Poézia 

1935 – Uťaté ruky, básnická zbierka (Aligátor, Bratislava, Zväzok I.)
1938 – Vodné hodiny hodiny piesočné, básnická zbierka (Aligátor, Bratislava, Zväzok III.)
1946 – Ja je niekto iný, cyklická skladba (Zenit, Bratislava)
1953 – Kytice tomuto životu, básnická zbierka
1964 – Každý sa raz vráti, básnická zbierka
1969 – Nad hniezdami smrti vánok, básnická zbierka
1972 – Pozvanie nebies. Poéma o kozmonautoch, poéma
1973 – Skala nekamená bralo neskalnaté, básnická zbierka
1976 – Pieseň revolúcie, lyrická poéma
1977 – Na štít ruža krváca
1978 – Metamorfózy metafor, básnická zbierka

 Próza 

1956 – Perom chváľ, perom páľ, knižka fejtónov a reportáží
1958 – Salaim aleikum – Rozprávanie o starom a novom Egypte, cestopisno-reportážna kniha
1962 – Stará dobrá loď, cestopisno-reportážna kniha
1971 – Stretnutie pod sakurami. Reportáže z EXPO ’70 a z Japonska, reportáže
1978 – Tak chutí svet, výber starších reportáží
1978 – Takým zvony nezvonia, súbor poviedok

 Diela pre deti a mládež 

1950 – Kresby z malej dlane a veršíky na ne, zbierka básní

 Obrazové publikácie 

1950 – Národný umelec Ferdiš Kostka
1962 – Ignác Bizmayer
1964 – SNP prameň hrdinstva a sily
1966 – Bratislava mesto naše
1968 – Myjava našej jari
1969 – Dunaj

 Vybrané spisy 

1972 – Odvíjanie času
1973 – V štyroch krajinách ticha
1980 – Piesne po sne

 Výber z diela 

1974 – Slnovraty

 Rozhlasové hry 

1972 – Ranní učitelia
1973 – Deň bryndzových halušiek
1974 – Po svoju mŕtvolu do Indie
1974 – Nezábudky v noci nehovoria, rozhlasová hra pre maďarský rozhlas (hrala sa pod názvom Balada o láske a vojne)

Kategória:Narodenia v 1915
Kategória:Úmrtia v 1982
Kategória:Slovenskí spisovatelia
Kategória:Slovenskí spisovatelia pre deti a mládež
Kategória:Slovenskí básnici
Kategória:Slovenskí dramatici
Kategória:Slovenskí scenáristi
Kategória:Osobnosti z Budmeríc
Kategória:Slovenskí grafici